Folketing
1999-04-13

Indenrigsministeriet og UNHCR har på den baggrund aftalt, at integrationslovens faktiske virkninger med hensyn til kontantydelsessystemet vil blive gennemgået omhyggeligt, når loven er kommet i anvendelse. Baggrunden for denne aftale var bl.a., at UNHCR ikke mente at kunne tage stilling til spørgsmålet om forholdet mellem integrationslovens regler om introduktionsydelse og flygtningekonventionen alene på grundlag af integrationslovens ordlyd. Lad mig dernæst knytte nogle bemærkninger til den forespørgsel, vi i dag er i færd med at behandle: Forespørgslen synes at forudsætte, at evalueringstemaet er en juridisk vurdering af integrationslovens forhold til FN's flygtningekonvention. Det er imidlertid ikke tilfældet. Jeg har i forbindelse med drøftelser om integrationsloven aftalt med UNHCR, at integrationslovens faktiske virkninger med hensyn til flygtningenes samlede økonomiske situation vil blive gennemgået omhyggeligt, når loven er kommet i anvendelse. Jeg har i den forbindelse aftalt med UNHCR, at regeringen i foråret 1999 vil påbegynde en bredere anlagt evaluering af, hvordan loven virker, og dette forår er altså indtruffet nu.